Politsei palub kaasabi selgitamaks Lüganuse vallas kadunuks jäänud 48-aastase Raigo asukohta.
Häirekeskusele anti 13. augusti hilisõhtul teada, et Lüganuse vallas Aa külas on hooldekodust teadmata suunas lahkunud 48-aastane Raigo. Teadaolevalt nähti meest viimati kolmapäeva, 11. augusti varahommikul. Raigo telefon on välja lülitatud.
Politsei on suhelnud tema lähedaste ja tuttavatega, samuti kontrollinud kohti, kuhu mees võis minna. Patrullid on läbi vaadanud nii hooldekodu lähedusse jääva kandi kui ka kaugemad piirkonnad Jõhvi ja Rakvere läheduses. Paraku ei ole meest seni õnnestunud leida.
Raigo on umbes 170-180 cm pikk ja keskmise kehaehitusega. Mehel on tumedad juuksed, kiilanev pealagi ja ta kannab prille. Seljas on tal khaki värvi jakk ning jalas sama tooni püksid ja heledad tossud.
Palume kõigil, kes on Raigot näinud või omavad teavet tema võimaliku asukoha kohta, helistada hädaabinumbril 112.